***Shepherd Moons*** הוא אלבום האולפן השלישי של הזמרת, הפזמונאית והמוזיקאית האירית אניה, שיצא לאור ב-4 בנובמבר 1991, בהוצאת חברת התקליטים האחים וורנר בממלכה המאוחדת וחברת התקליטים רפרייז רקורדס בארצות הברית. לאחר ההצלחה הביקורתית והמסחרית הבלתי-צפויה של אלבום האולפן השני והקודם שלה *Watermark* (1988), אניה יצאה לסיבוב הופעות בין-לאומי במטרה לעזור בקידום המסחרי שלו ברחבי העולם. בסיומו, היא כתבה ועשתה חזרות על חומרים חדשים לאלבומה הבא עם שותפיה הוותיקים להקלטות, המנהל, המעבד והמפיק המוזיקלי ניקי ראיין ואשתו, המוזיקאית, הסופרת והפזמונאית רומא ראיין. האלבום הוקלט באירלנד ובלונדון והמשיך להציג את הצלילים המוכרים של אניה, המורכבים בעיקר משירה המלווה במקהלה, כמו גם שימושים דומיננטיים בכלי מקלדת וזאת, בשילוב אלמנטים של מוזיקה קלטית ומוזיקת העידן החדש.

*Shepherd Moons* זכה לביקורות חיוביות רבות מטעם המבקרים ולהצלחה מסחרית גדולה יותר מ-*Watermark*. הוא הגיע למקום הראשון במצעד האלבומים הבריטי וה-17 במצעד הבילבורד 200 בארצות הברית. הוא קיבל את תואר הפלטינה המרובעת על ידי איגוד תעשיית ההקלטות הבריטי (BPI) והפלטינה המחומשת על ידי איגוד תעשיית ההקלטות האמריקאי (RIAA) עבור מכירות של למעלה מ-1.2 מיליון וחמישה מיליון עותקים, בהתאמה. בין 1991 ל-1994, אניה הוציאה ארבעה סינגלים מ-*Shepherd Moons*: "Caribbean Blue", "How Can I Keep from Singing?", "Book of Days", שהגיע למקום העשירי בממלכה המאוחדת, ו-"Marble Halls". כמו ב-*Watermark*, אניה יצאה לסיבוב הופעות בין-לאומי נוסף, במסגרתו התקיימו מספר ראיונות והופעות בטלוויזיה וזאת, במטרה לעזור בקידום מסחרי של *Shepherd Moons* ברחבי העולם. בשנת 1993, האלבום זיכה את אניה בפרס גראמי בקטגוריית "אלבום העידן החדש הטוב ביותר", הראשון מבין ארבעה שבהם זכתה בקריירה שלה. הוא הופץ מחדש ב-1992 וב-2009; האחרון היה מהדורה יפנית עם רצועות בונוס.

רקע וכתיבה
----------

בספטמבר 1988 הוציאה אניה את אלבום האולפן השני שלה *Watermark*. הוא זכה להצלחה מסחרית בלתי-צפויה, כשהוא התפרסם ברחבי העולם בסיוע הלהיט הבין-לאומי המוביל מתוכו, "Orinoco Flow". האלבום זיכה את אניה בתהילה עולמית והיא בילתה חלק ניכר מהשנה שלאחר מכן בנסיעות ברחבי העולם כדי לקדם אותו באמצעות ראיונות, סיבובי הופעות וקונצרטים. עם משך זמן כזה לקידום שלו, אניה הרגישה שהעדיפות היא לחזור לאולפן ולהקליט אלבום חדש במקום להשקיע זמן נוסף בתכנון והשלמת סיבוב הופעות, בין היתר בשל הקשיים השונים הכרוכים בשחזור הסאונד המוכוון באולפן שלה בהופעות חיות. אניה עבדה עם שותפיה הוותיקים, המנהל, המפיק והמעבד ניקי ראיין ואשתו, הפזמונאית רומא ראיין. הצלחתו של *Watermark* סיבכה את תהליך הכתיבה בהתחלה. אניה נזכרה: "הלחצתי את עצמי הרבה בהתחלה... כשהלחנתי מנגינות חדשות כל הזמן חשבתי "האם זה היה הולך על *Watermark*? האם זה טוב?" בסופו של דבר נאלצתי לשכוח מזה ו'להתחיל על קנבס ריק' ופשוט ללכת עם מה שהרגיש נכון באולפן ההקלטות".

כשהתהליך יצא לדרך, היא הצליחה לשכוח מההצלחה של *Watermark* ולהתחיל מחדש. היא הוסיפה, "זה הרגיש כאילו *Watermark* היה חלום. זה הרגיש כאילו זה לא קרה. ובמובן מסוים זה נחמד כי אתה יכול להתרכז רק במוזיקה. אתה יכול לשכוח ממצעדים, כמה מכרת. אתה שוכח את זה". כמו בכל האלבומים שלה, אניה החשיבה מנגינה חזקה כחלק מהותי בכתיבת השירים שלה. רק כשהיא הלחינה אחד (בדרך כלל עם תוספים קוליים או בליווי פסנתר), אז היא בונה סביבו שיר. כמו ב-*Watermark*, אניה שרה באירית, השפה הראשונה שלה, אנגלית ולטינית. החינוך הקתולי שלה וחוויות הילדות של מזמורים ומוזיקת כנסייה, יחד עם לימודים מאוחרים יותר במוזיקה קלאסית, היו השפעות גדולות שעזרו ליצור את האלבומים שלה. היא קיבלה השראה מכמה מקורות וסיפורים, כולל יומניה האישיים וסבה וסבתה. שתי רצועות ב-*Shepherd Moons* הם שירים מסורתיים יצרה מחדש עם ניקי. אניה חשה דאגה שבהקלטת שירים לא מקוריים, היא לא תוכל לבצע אותם באותה מידה של רגש כפי שהיא עשויה לעשות עם יצירותיה שלה, אם כי רגשותיה החזקים כלפיהם יחד עם גילם, הקלו על הקלטתם.

הקלטה
-----

דבלין, בה הקולט חלק מ-*Shepherd Moons*.
*Shepherd Moons* הוקלט באמצעות שימוש בציוד חדש שנרכש עם הרווחים מ-*Watermark*. חלק גדול מהאלבום הוקלט באולפן אייגל, אולפן ההקלטות בביתם של בני הזוג ראיין, שנמצא אז בארטן, פרוור צפוני של דבלין. עם זאת, כמו בשני האלבומים הקודמים שלה, ההקלטה וההפקה נאלצו לעבור למקום אחר מכיוון שבאולפן אייגל היה חסר הציוד הנכון להשלמת המיקס והמאסטר הסופי. הקלטות האלבום הסתיימו באולפני SARM וסט בלונדון, שם הוקלטו "How Can I Keep from Singing?", "Book of Days" ו-"Lothlórien" עם הנדסה ומיקס נוספים שנעשו בידי גרג ג'קמן. כמו ב-*Watermark*, הובאו כמה מוזיקאים לנגן על כלים מוזיקליים נוספים. אנדי דאנקן מנגן בכלי הקשה ב-"Book of Days", רוי ג'וויט מנגן בקלרינט ב-"Evacuee" ו-"Angeles", ליאם או'פלין מנגן ביוליאן פייפס ב-"Smaointe...", סטיב סידוול מנגן בקורנית ב-"Evacuee" וניקי מנגן בכלי הקשה ב-"Ebudæ".

אניה הבחינה בשינוי בגישתה בכל הנוגע להקלטת *Shepherd Moons*, "ההבדל... הוא שנרגעתי". זה נבע מהזמן הרב ששהתה באולפן, במיוחד ברגעים "די קשים", בזמן הקלטת האלבום בהשוואה ל-*Watermark*. התהליך, לפי תחושותיה, שיפר את תחושת היצירתיות שלה בטווח הארוך. בחלקים מסוימים בו, אניה הקליטה 500 שכבות קוליות ללא דגימה או שכפול. כשהלחן לשיר הושלם, רומא ראיין כתבה לו מילים. מספר חודשים לאחר השלמת ההקלטה והמיקס, אניה עדיין לא האזינה לאלבום. "אני אמצא כל תירוץ לא לעשות זאת. והאמת, מעולם לא הרגשתי כל כך אומללה כמו לסיים את האלבום הזה. זה פחד – פחד שכל התחושות שלך וכל הרגשות שלך נכנסו לזה, וכשתשמע אותו, זה יגיע לא לעמוד בציפיות שלך ממנו".

הסופרת מולי בורק סקרה את עטיפתו של האלבום ובהמשך לכך, הצהירה: "עטיפתו של *Shepherd Moons* מציגה את אניה במה שאפשר לתאר רק כשמלת אופרה שהיא יכולה ללבוש בין אם היא תהיה בת עשרים או ארבעים, אך היופי העדין שלה שלם. יש כאן תחושה של נצחיות השטופה באפלה אך בעלת גוון כחול ושברירי של צער ויגון".

שירים
-----

### צד ראשון

כמו עם *Watermark*, שם האלבום נפתח בשיר נושא אינסטרומנטלי עם שירה ללא מילים. שמו, שהומצא על ידי רומא, מתייחס לשני ירחי לוויין פנימיים החגים סביב שבתאי שהתגלו ב-1980, פנדורה ופרומתאוס, ש"מגנים ושומרים על הטבעות בדומה לרועה צאן שמנחה את עדרו". אניה גם אהבה את השם כיוון שלטענתה, הקשר עם הירח "די רומנטי".

נשים מעבדות בד ושרות שירי עבודה.
"Caribbean Blue" הוא ואלס המתאר מסע בעולם פנטזיה. הוא נקרא על ידי רומא ראיין, כיוון שהלחן שאניה יצרה הזכיר לה את הקריביים. בכתבה שפורסמה על השיר ב-2002, כתבה רומא: "כמו בכל החלומות אנחנו מגיעים לאידיאל ו-'Caribbean Blue' מייצג חלום כזה. אפשר לסכם את המילים בשלוש מילים, תאמין בעצמך ('Believe in yourself')".

אניה האמינה ש-"How Can I Keep from Singing?" הוא מזמור נוצרי מסורתי של קהילת השייקרים. היא בחרה להקליט את הביצוע שלה כיוון שאהבה את הלחן שלו ואת המילים "המאוד חזקות". היא הוסיפה, "הם דיברו על הצרות בעולם, המריבות, המהומה, אבל בסוף כל בית נאמר בפשטות "איך אני יכול/ה להימנע מלשיר?"... אני מאמינה בזה במוזיקה... בשלב מסוים אתה צריך לנסות ולשכוח את הצרות שמסביבך". אניה וחברת התקליטים שלה נתבעו בגין הפרת זכויות יוצרים על ידי סנגה מיוזיק, בע"מ וזאת, כיוון שהיא זיכתה בטעות את הרצועה הזו כ"מזמור שייקר מסורתי", ובכך החשיבה אותו כנחלת הכלל. פיט סיגר עזר להפוך את השיר לפופולרי בשנות ה-50 באמצעות פרסום הבית השלישי הנוסף של דוריס פלן במגזין מוזיקת הפולק שלו *Sing Out!* (כרך 7, מס' 1. 1957), וזו הקליטה אותו, וזיכתה אותו בטעות כ"מזמור קוויקר מסורתי" ללא זכויות יוצרים על הבית של פלן, ובכך הציג את השיר כולו כ"נחלת הכלל". הוא פורסם שוב על ידי סנגה מיוזיק, בע"מ בשנת 1964. סיגר הציג את הבית החדש כנחלת הכלל ופלן רק רצתה שהשיר יישמר במקום לנסות להרוויח ממנו, אז בית המשפט החליט שאניה יכולה להשתמש בבית מבלי לשלם תמלוגים.

"Ebudæ" הוא שם עתיק של האיים ההברידיים במערב סקוטלנד. המילה הוזכרה בעבר ב-"Orinoco Flow", במיוחד בשורה "From the north to the south, Ebudae into Khartoum". השיר מורכב מצלילי פה ללא מילים הדומים לגאלית אירית וסקוטית. סיפורו נוצר בהשראת מסורת שירי העבודה הסקוטיים ששרו נשים כשהן מעבדות בד.

"No Holly for Miss Quinn" הוא קטע בו יש שימוש בפסנתר, שנקרא על שם רומן מאת מיס ריד. הוא עוקב אחר היצירה העוקבת שלה, "Miss Clare Remembers" מ-*Watermark*, גם היא על שם אחד מסיפוריו.

### צד שני

מייקל ויליאם באלף, המלחין של "הנערה הבוהמית".
אניה שאבה השראה ל-"Book of Days" מהיומן האישי שלה, משהו שרומא הציעה כי ידעה שאניה נהנית להחזיק אחד. השיר הותאם מצורתו המקורית כקטע כלי לפסקול הסרט הרומנטי "הרחק מכאן" משנת 1992, כאשר רומא כתבה צמד מילים המבוסס על נושאי הסרט. השיר כולל מילים איריות שמתארות את ההתרגשות שבכתיבה ביומן בבוקר, "כי אתה לא באמת יודע מה הולך לקרות... זו הציפייה של אותו יום באמת שהיא דיברה עליה".

"Evacuee" נכתב לאחר שהיא ורומא ראו סרט תיעודי של ה-*BBC* על ילדה שפונה מלונדון במהלך מלחמת העולם השנייה והמפגש שלה לאחר מכן עם הוריה. ילדה שבכתה בעת שסיפרה את סיפור הפרידה מביתה וחזרתה אליה ריגשה אותן מאוד. לאחר שאניה הלחינה את השיר, השתיים דמיינו את התרחיש של הילדה נפרדת בתחנת הרכבת, "מחכה עד שהכול ייגמר".

"Lothlórien" הוא קטע כלי המתייחס לממלכה האלפית המוזכרת ברומנים ובעיבודים של "שר הטבעות".

השיר המסורתי השני באלבום, "Marble Halls", הוא אריה מהאופרה "הנערה הבוהמית" משנת 1843 מאת המלחין האירי מייקל ויליאם באלף. אניה חשה שזה אתגר להקליט אותו כפי שהושר בעבר במסגרת האופרה. עבור ניקי, היה צורך לשלב הדהוד בשיר שכן, השם שלו לטענתו, חייב אותו לגרום לכך שהמאזין ירגיש שהוא נמצא בתוך היכל (תרגום שם השיר: היכלי שיש).

"Afer Ventus" נכתב בלטינית עבור "רוח אפריקאית". רומא קיבלה השראה לתת שם לרצועה על ידי האזנה לצליל ולמבנה שלה כאשר קווי המנגינה "סוחפים זה את זה כל הזמן", מה שיצר אפקט דמוי רוח.

"Smaointe...", בתרגום גס מאירית כ-"Thoughts...", הופץ במקור כבי-סייד ל-"Orinoco Flow" בתור "Smaoitím... (D' Aodh Agus Do Mháire Uí Dhúgain)", ב-1988. השיר מתייחס לסיפור של גל גאות גדול שהרס כנסייה, ואת כל מי שהיה בפנים, בחוף מג'רגאלון בגוידור, שם קבורים סבא וסבתא של אניה. נושא האובדן, משהו שאניה תיארה ב-*Watermark* ו-*Shepherd Moons*, נבעו מכך שהיא עזבה את הבית בגיל אחת-עשרה כדי ללמוד בפנימייה קפדנית, שהיא תיארה כ"הרסנית".

הוצאה
-----

*Shepherd Moons* יצא לאור ב-4 בנובמבר 1991 בממלכה המאוחדת; הוא יצא לאור בארצות הברית לאחר מכן, ב-19 בנובמבר 1991 בהוצאת רפרייז רקורדס. מארז לקידום מכירות שהכיל תקליטור וקלטת שמע של האלבום, בתוספת חוברת בת 14 עמודים חתומה על ידי רומא עם מילותיה בכל רצועה ומילים, הופצה והוגבלה ל-1,000 עותקים.

האלבום זכה להצלחה גדולה יותר במצעדים מ-*Watermark*, והגיע למקום הראשון במצעד האלבומים הבריטי למשך שבוע אחד, בשבוע שהסתיים ב-16 בנובמבר 1991. הוא שהה בסך הכול 110 שבועות במצעד. בארצות הברית, הוא נכנס למצעד הבילבורד 200 ודורג במקום ה-47, בשבוע שאירע ב-7 בדצמבר 1991. לאחר מכן הוא הגיע בשיאו למקום ה-17, בשבוע שהסתיים ב-28 במרץ 1992. הוא שהה במצעד במשך 238 שבועות בסך הכול. במצעד אלבומי העידן החדש של בילבורד, *Shepherd Moons* שהה במקום הראשון במשך עשרים ותשעה שבועות, במהלך שהותו בת 266 השבועות במצעד.

בשבוע הראשון ליציאתו, האלבום נמכר ביותר מ-250,000 עותקים בארצות הברית, והפך לאלבום הנמכר ביותר של האחים וורנר בתחילת 1992. ההצלחה המסחרית הזו התפשטה על פני כל הקטלוג של אניה; שלושה חודשים אחרי *Shepherd Moons*, 250,000 עותקים נוספים של *Watermark* נמכרו באותה המדינה. עד יולי 1994, שבעה מיליון עותקים מ-*Shepherd Moons* נמכרו ברחבי העולם. הוא נמכר בכמעט מיליון עותקים בארצות הברית מדי שנה מ-1992 עד 1996; במרץ 1996, הוא קיבל את תואר הפלטינה המחומשת על ידי איגוד תעשיית ההקלטות האמריקאי (RIAA) על מכירות של למעלה מחמישה מיליון עותקים. בינואר 1997, האלבום קיבל את תואר הפלטינה המרובעת על ידי איגוד תעשיית ההקלטות הבריטי (BPI) על מכירות של למעלה מ-1.2 מיליון עותקים במדינה. כמו כן, האלבום נמכר בלמעלה מ-13 מיליון עותקים ברחבי העולם.

בין 1991 ל-1994, אניה הוציאה ארבעה סינגלים מתוך *Shepherd Moons*. "Caribbean Blue" היה הסינגל המוביל, שיצא לאור ב-7 באוקטובר 1991. הוא הגיע בשיאו למקום ה-13 במצעד הסינגלים הבריטי, וקיבל חשיפה בתחנות רדיו רוק אלטרנטיביות בארצות הברית. "How Can I Keep from Singing?" הופץ גם ב-1991 וכלל שני בי-סיידס שלא פורסמו בעבר: "Oíche Chiúin (Silent Night)", הגרסה בשפה האירית של מזמור חג המולד "Silent Night" שהוקלט ב-1988, ו-"'S Fágaim Mo Bhaile", קטע מקורי שהוקלט ב-1991. ביולי 1992, "Book of Days" הופץ כסינגל השלישי והגיע בשיאו למקום העשירי בממלכה המאוחדת. "Marble Halls" הופץ ב-1994 ונכלל בסרט "עידן התמימות" (1993).

ב-4 בנובמבר 2021, יום השנה ה-30 ליציאתו של *Shepherd Moons*, שודר סרטון "מסיבת צפייה" בשידור חי בערוץ היוטיוב של אניה. הסרטון הציג את האלבום המושמע במלואו, עם שירים של רומא ראיין ופרשנות לכל רצועה.

ביקורת
------

*Shepherd Moons* זכה לביקורות חיוביות בדרך כלל מטעם מבקרי המוזיקה ברחבי העולם. בביקורת שלו לוושינגטון פוסט, המבקר מייק ג'ויס שיבח את השירה של אניה וציין אותה כ"מרשימה" ו"מגובשת" שמביאה "חריפות שאין לטעות בה בחלק גדול מהאלבום". עם זאת, הרצועות שמתמקדות בנגינה בפסנתר שלה, כמו "No Holly for Miss Quinn" ו-"Shepherd Moons", גורמות לאלבום "להיכנע לשפל הרגיל של העידן החדש". ברברה ייגר מ-*The Record* העניקה ביקורת חיובית כלפי האלבום. הפער של שלוש השנים בין *Watermark* ל-*Shepherd Moons*, הוא היה "שווה את זה" שכן האלבום, כמו קודמו, מכיל "צלילים וקולות עשירים העוטפים את המאזין" ומביאים "אווירה אינסטרומנטלית שופעת, חצי ניו-אייג'ית". שזה "רק חלק מהחבילה המזמינה שנקראת *Shepherd Moons*". היא בחרה ב-"Angeles" ו-"Caribbean Blue" כרצועות הבולטות יחד עם השירה שלה באירית. ב-*AllMusic* העניקו לו ארבעה וחצי כוכבים.

בשנת 1993 הוענק לאניה פרס גראמי בקטגוריית "אלבום העידן חדש הטוב ביותר" עבור *Shepherd Moons*. היא גם זכתה בפרס הפלטינה האירופאי מטעם הפדרציה הבין-לאומית לתעשייה הפונוגרפית (IFPI), פרסי המוזיקה של בילבורד, ופרס האגודה הלאומית של סוחרי הקלטות לאלבום הנמכר ביותר. הסקסופוניסט קולין סטסון ציין את *Shepherd Moons* כהשפעה על אלבומו *All This I Do for Glory* ‏(2017). הוא אמר שהאלבום של אניה "גרם לי לחשוב על איך מתמרנים [את] האוויר במוזיקה שלי".

רשימת רצועות
------------

כל המוזיקה הולחנה על ידי אניה, מלבד "How Can I Keep from Singing?" ו-"Marble Halls" (עממיים). העיבוד נעשה על ידי אניה וניקי ראיין. הכתיבה נעשתה על ידי רומא ראיין.


| *Shepherd Moons* – מהדורה רגילה |
| --- |
| מס' | שם | משך |
| 1. | Shepherd Moons | 3:42 |
| 2. | Caribbean Blue | 3:58 |
| 3. | How Can I Keep from Singing? | 4:23 |
| 4. | Ebudæ | 1:54 |
| 5. | Angeles | 3:57 |
| 6. | No Holly for Miss Quinn | 2:40 |
| 7. | Book of Days | 2:32 |
| 8. | Evacuee | 3:50 |
| 9. | Lothlórien | 2:08 |
| 10. | Marble Halls | 3:53 |
| 11. | Afer Ventus | 4:05 |
| 12. | Smaointe... | 6:07 |
| **משך כולל:** | **43:09** |


| *Shepherd Moons* – מהדורה יפנית מחודשת מ-2009 (רצועות בונוס) |
| --- |
| מס' | שם | משך |
| 13. | Book of Days (גרסה גאלית)  | 2:36 |
| 14. | As Baile | 4:06 |
| 15. | Oriel Window | 2:22 |
| **משך כולל:** | **52:13** |

קרדיטים
-------

כל הקרדיטים שלהלן לקוחים מהערות האלבום.

מוזיקאים
* אניה – שירה, כלים מוזיקליים, כלי הקשה, סידור
* אנדי דאנקן – כלי הקשה ("Book of Days")
* רוי ג'וויט – קלרינט ("Angeles")
* ליאם או'פלין – יוליאן פייפס ("Smaointe...")
* ניקי ראיין – כלי הקשה ("Ebudæ")
* סטיב סידוול – קורנית ("Evacuee")

הפקה
* ניקי ראיין – הפקה, סידור, הנדסת הקלטה (כל שאר הרצועות), הקלטה ומיקס ("Ebudæ")
* גרג ג'קמן – הנדסת מיקס, הנדסת הקלטה ("How Can I Keep from Singing?", "Book of Days" ו-"Lothlórien")
* רובין ברקלי – עוזר הנדסת הקלטה
* דייוויד שיינמן – צילום
* הרנסאנס החדש – ביגוד
* EMI סונגס בע"מ – הוצאה לאור
* רוב דיקינס – הפקה בפועל

מיקומי שיא
----------

| 
‏‏‏  **מצעדים ודירוגים (1991–1997)** |
| --- |
| מדינה | מצעד | מיקום שיא |
|  אוסטריה | Ö3 אוסטריה טופ 40‏ | 31 |
|  אוסטרליה | מצעד האלבומים האוסטרלי | 8 |
|  ארצות הברית | בילבורד 200 | 17 |
| מצעד אלבומי העידן החדש | 1 |
|  בריטניה | מצעד האלבומים הבריטי | 1 |
|  גרמניה | GfK – טופ 100 | 21 |
|  הולנד | מצעד 100 האלבומים ההולנדיים | 7 |
|  הונגריה | Mahasz | 35 |
|  יפן | אוריקון | 23 |
|  נורווגיה | VG-lista | 2 |
|  ניו זילנד | המצעד הניו זילנדי הרשמי | 3 |
|  ספרד | PROMUSICAE | 3 |
|  פינלנד | המצעדים הפיניים הרשמיים | 28 |
|  קנדה | מצעד האלבומים הקנדי | 7 |
|  שוודיה | סוורייטופליסטן | 5 |
|  שווייץ | המצעד השווייצרי | 13 |

| 
‏‏‏  **מצעדי סוף שנה (1991)** |
| --- |
| מדינה | מצעד | מיקום שיא |
|  בריטניה | מצעד האלבומים הבריטי | 20 |
|  הולנד | מצעד 100 האלבומים ההולנדיים | 98 |

| 
‏‏‏  **מצעדי סוף שנה (1992)** |
| --- |
| מדינה | מצעד | מיקום שיא |
|  אוסטרליה | מצעד האלבומים האוסטרלי | 44 |
|  אירופה | מצעד האלבומים האירופאי | 23 |
|  ארצות הברית | בילבורד 200 | 28 |
| מצעד אלבומי העידן החדש | 1 |
|  בריטניה | מצעד האלבומים הבריטי | 41 |
|  גרמניה | GfK – טופ 100 | 89 |
|  הולנד | מצעד 100 האלבומים ההולנדיים | 42 |
|  ניו זילנד | המצעד הניו זילנדי הרשמי | 18 |
|  קנדה | מצעד האלבומים הקנדי | 29 |

| 
‏‏‏  **מצעדי סוף שנה (1993)** |
| --- |
| מדינה | מצעד | מיקום שיא |
|  ארצות הברית | בילבורד 200 | 75 |
| מצעד אלבומי העידן החדש | 1 |

| 
‏‏‏  **מצעדי סוף שנה (1994)** |
| --- |
| מדינה | מצעד | מיקום שיא |
|  ארצות הברית | בילבורד 200 | – |
| מצעד אלבומי העידן החדש | 2 |
|  בריטניה | מצעד האלבומים הבריטי | 99 |

| 
‏‏‏  **מצעדי סוף שנה (1995)** |
| --- |
| מדינה | מצעד | מיקום שיא |
|  ארצות הברית | בילבורד 200 | 189 |
| מצעד אלבומי העידן החדש | 2 |

| 
‏‏‏  **מצעדי סוף שנה (1996)** |
| --- |
| מדינה | מצעד | מיקום שיא |
|  ארצות הברית | בילבורד 200 | – |
| מצעד אלבומי העידן החדש | 2 |

| 
‏‏‏  **מצעדי סוף שנה (1997)** |
| --- |
| מדינה | מצעד | מיקום שיא |
|  ארצות הברית | בילבורד 200 | – |
| מצעד אלבומי העידן החדש | 9 |
| מצעד קטלוג אלבומי העידן החדש | 2 |

נתוני מכירות
------------

| מקום | תארים | מכירות |
| --- | --- | --- |
| אוסטרליה (ARIA) | פלטינה 3× | 210,000 |
| אירלנד (IRMA) | פלטינה | 15,000 |
| ארגנטינה (CAPIF) | פלטינה 2× | 120,000 |
| ארצות הברית (RIAA) | פלטינה 5× | 5,000,000 |
| בלגיה (BEA) | פלטינה 2× | 100,000 |
| ברזיל (Pro-Música Brasil) | פלטינה | 250,000 |
| גרמניה (BVMI) | זהב | 260,000 |
| הולנד (NVPI) | פלטינה 2× | 200,000 |
| הממלכה המאוחדת (BPI) | פלטינה 4× | 1,200,000 |
| טאיוואן (RIT) | — | 156,000 |
| יפן (RIAJ) | זהב | 199,000 |
| ניו זילנד (RMNZ) | פלטינה | 15,000 |
| ספרד (PROMUSICAE) | פלטינה 5× | 500,000 |
| צרפת (SNEP) | זהב | 100,000 |
| קוריאה הדרומית (KMCA) | — | 207,000 |
| קנדה (Music Canada) | פלטינה 3× | 334,000 |
| שווייץ (IFPI Switzerland) | זהב | 25,000 |
| סיכום |
| בכל העולם | — | 13,000,000 |

היסטוריית יציאות לאור
---------------------

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| אירופה | 4 בנובמבר 1991 | תקליטור • קלטת שמע | האחים וורנר |  |
| ארצות הברית | 19 בנובמבר 1991 | רפרייז |
| יפן | מרץ 2009 | תקליטור | האחים וורנר יפן |
| כלל עולם | 2 בדצמבר 2016 | תקליט | האחים וורנר • רפרייז |

קישורים חיצוניים
----------------

* מידע על האלבום *Shepherd Moons* באתר MusicBrainz
* מידע על האלבום *Shepherd Moons* באתר AllMusic
* האלבום *Shepherd Moons* באתר Discogs
* האלבום *Shepherd Moons* באתר ספוטיפיי

ביאורים
-------

1. ↑  הדפסים מאוחרים יותר של *Shepherd Moons* כוללים גרסה של "Book of Days" עם מילים באנגלית שהוקלטה במקור לפסקול של *Far and Away* ‏(1992).

הערות שוליים
------------

1. ↑  האחים וורנר (הממלכה המאוחדת) • רפרייז (ארצות הברית)
2. 1 2  Enya Shepherd Moons Japan SHM CD (459819), web.archive.org, ‏2014-07-27
3. ↑  "Around the World in 300 Days"
4. 1 2  "Haunting, ethereal, mystical, etc"
5. 1 2 3 4 5  "Elaine Canty"
6. 1 2 3 4  Anon. (1991). Shepherd Moons (CD liner notes). Enya. Warner Music. 9031 75572 2.
7. 1 2 3  "Enigmatic Enya moves ahead with new album Shepherd Moons"
8. ↑  Brennan, Enya (5 December 1991). "Elaine Canty" (Interview). Interviewed by Elaine Canty. Melbourne, Australia: 3LO (ABC Local Radio).
9. 1 2 3 4 5  "Interview: Jazziz Magazine"
10. 1 2 3  "Digging Up the Irish Roots of Enya's Melodies"
11. 1 2  "Enya: A Voice to Rival an Angel's"
12. 1 2 3 4 5  "I Hear The Angels Sing"
13. ↑  "Enya faces music through feelings".
14. ↑  קרדיט
15. ↑  "Shepherd Moons Rise over the Watermark"
16. 1 2 3 4 5 6  Roma Ryan (2002). Only Time — The Collection (Booklet notes, pages 15, 16, 19, 21). Enya. Warner Music. 0927 49211-2.
17. ↑  "Enya: A Voice to Rival an Angel's"
18. ↑  "Copyright and the Public Domain"
19. 1 2  "Enya Celtic Choirs"
20. ↑  "Radio Interview: KKSF"
21. 1 2 3  Gold & Platinum, RIAA (באנגלית אמריקאית)
22. ↑  *Enya - Shepherd Moons* (באנגלית), נבדק ב-2022-09-28
23. ↑  Artists, www.officialcharts.com
24. 1 2 3  Rosalie Cabison, Billboard 200, Billboard, ‏2013-01-02 (באנגלית אמריקאית)
25. ↑  *Enya - Shepherd Moons Album Reviews, Songs & More | AllMusic* (באנגלית), נבדק ב-2022-09-28
26. ↑  "Chart Beat: Enya Totals 110 In The 'Rain'"
27. ↑  "Artists / Enya: Chart History: New Age Albums"
28. ↑  "Ireland's Enya Strikes a Universal Chord"
29. 1 2 3 4  Award, BPI (באנגלית)
30. 1 2  "Enya's Greatest Hits Coming Soon... Wait, Enya Had Hits?".
31. ↑  Anon. (1991). How Can I Keep From Singing (CD liner notes). Enya. Warner Music. YZ635T.
32. ↑  *Enya - Shepherd Moons 30th Anniversary Watch Party*, נבדק ב-2022-09-28
33. ↑  *Enya - Shepherd Moons Album Reviews, Songs & More | AllMusic* (באנגלית), נבדק ב-2022-09-30
34. ↑  EnyaShepherd Moons (Reprise)(STAR)(STAR) 1/2Enya, along with producer... Chicago Tribune
35. 1 2  David Browne Updated April 16, 1993 at 04:00 AM EDT, Enya's *Shepherd Moon* re-reviewed, EW.com (באנגלית)
36. ↑  Nathan Brackett, Christian (Christian David) Hoard, **The new Rolling Stone album guide**, New York : Simon & Schuster, 2004
37. ↑  Britain's Robert Wyatt: Still Bold, Political and Highly Personal - The Washington Post | HighBeam Research, web.archive.org, ‏2016-09-11
38. ↑  THE SOUL OF A DANCE DIVA - The Record (Bergen County, NJ) | HighBeam Research, web.archive.org, ‏2016-09-11
39. ↑  *Enya - Shepherd Moons Album Reviews, Songs & More | AllMusic* (באנגלית), נבדק ב-2022-09-30
40. ↑  Enya - Grammy, www.grammy.com
41. ↑  Enya.com | About Enya, web.archive.org, ‏2011-06-23
42. ↑  Mejía, Paula (2017-04-20). "Album Premiere: Colin Stetson, 'All This I Do For Glory'". *NPR* (באנגלית). נבדק ב-2022-09-30.
43. ↑  Anon. (1991). Shepherd Moons (CD liner notes). Enya. Warner Music. 9031 75572 2.
44. ↑  Ryan, Gavin (2011). Australia’s Music Charts 1988–2010 (PDF ed.). Mt Martha, Victoria, Australia: Moonlight Publishing. p. 94.
45. ↑  The Irish Charts - All there is to know, www.irishcharts.ie
46. ↑  CAPIF - Representando a la Industria Argentina de la Música, archive.ph, ‏2011-07-06
47. ↑  ultratop.be - ULTRATOP BELGIAN CHARTS, www.ultratop.be
48. ↑  CERTIFICADOS – Pro-Música Brasil, pro-musicabr.org.br
49. ↑  Datenbank: BVMI, www.musikindustrie.de
50. 1 2 3 4 5 6 7  "Top ten Markets Worldwide For Enya's "Shepherd Moons"".
51. ↑  Goud/Platina, nvpi.nl
52. ↑  一般社団法人 日本レコード協会, www.riaj.or.jp
53. ↑  The Official New Zealand Music Chart, THE OFFICIAL NZ MUSIC CHART (באנגלית)
54. ↑  promusicae.es, Listas Semanales - Promusicae, www.promusicae.es (בספרדית)
55. ↑  InfoDisc : Les Certifications Officielles des Formats Longs ((33 T. / CD / Albums / Téléchargements depuis 1973, infodisc.fr
56. ↑  Gold/Platinum, Music Canada (באנגלית אמריקאית)
57. ↑  Die Offizielle Schweizer Hitparade - hitparade.ch, www.swisscharts.com
58. ↑  *Shepherd Moons*, 1991, נבדק ב-2022-09-28

| אניה |
| --- |
| דיסקוגרפיה |
| אלבומי אולפן | *Enya* • *Watermark* • *Shepherd Moons* • *The Memory of Trees* • *A Day Without Rain* • *Amarantine* • *And Winter Came...* • *Dark Sky Island* |
| אלבומי להיטים | *Paint the Sky with Stars* • *The Very Best of Enya* |
| מיני-אלבומים | *Sounds of the Season: The Enya Collection* |
| פסקולים | *The Frog Prince* • *Themes from Calmi Cuori Appassionati* |
| מארזי תקליטורים | *The Enya Collection* • *A Box of Dreams* • *Only Time: The Collection* |
| ערכים קשורים | קלאנאד • ניקי ראיין • רומא ראיין • טירת מנדרלי • 6433 אניה |

| אניה – שירים |
| --- |
| *Enya* | "I Want Tomorrow" • "The Celts" |
| *Watermark* | "Orinoco Flow" • "Evening Falls..." • "Storms in Africa" • "Exile" |
| *Shepherd Moons* | "Caribbean Blue" • "How Can I Keep from Singing?" • "Book of Days" • "Marble Halls" |
| *The Memory of Trees* | "Anywhere Is" • "On My Way Home" |
| *A Day Without Rain* | "Only Time" • "Wild Child" |
| *Amarantine* | "Amarantine" • "It's in the Rain" |
| *And Winter Came...* | "Trains and Winter Rains" • "Oíche Chiún (Silent Night)" • "White Is in the Winter Night" • "My! My! Time Flies!" |
| *Dark Sky Island* | "Echoes in Rain" • "The Humming" • "Sancta Maria" |
| סינגלים אחרים | "Only If..." • "May It Be" • "I Don't Wanna Know" • "You Should Really Know" |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 678a2bac-4b27-314e-929b-2612938dd1f2

 |